IHighlanders Ithathelwa Inkezo yeCastle Premier Soccer League yiDynamos
Umqeqetshi weBosso uKelvin Kaindu ukhala ngokunqotshwa kweqembu lakhe yiHarare City esithi yiwo obangele ukwehluleka kwayo ukuphakamisa inkezo ye Castle Premier Soccer League.
BULAWAYO — Umqeqetshi weqembu lenguqu ele Highlanders uKelvin Kaindu ukhala ngokunqotshwa kweqembu lakhe ngemiklomelo emine emdlalweni walo lele Harare City esithi yiyo imbangela yokwehluleka kwalo ukuphakamisa inkezo ye Castle Premier Soccer League. UKaindu ubekhuluma ekupheleni komdlalo weqembu le Highlanders lele Shabanie Mine obuseMagumeni ngeNsonto wona ophele iBosso inqobe nge 3 ka 1. Limpumela idale ukuba iHighlanders iphutshe imidlalo yayo eye ligi ilemiklomelo elingene leye Dynamos kanye le Harare City womathathu lawa maqembu elemiklomelo engamatshumi amahlanu lane (54) kwathi iDeMbare yasiphakamisa inkezo ngoba ihlohlwe kalutshwane kulamanye amaqembu ebincintisana lawo. I Bosso isithembele emdlalweni wenkezo ye Mbada Diamonds ozadlalwa ngempelaviki ezayo ukuba iqede isizini yalonyaka layo ithole umvuzo othile. IHighlanders izadibana le How Mine eMagumeni njalo uKaindu uthe ulethemba lokuba iBosso izanqoba kodwa lokhu akusoze kube lula ngoba leliqembu lezimbamgodi lenelise ukutshaya iBosso laze layiphinda umphehlo emidlalweni yeligi. Kusenjalo iqembu le Black Mambas libe liqembu lesine elizabe lidlala esigabeni sika Division One ngomnyaka ozayo ngemva kokuba litshaywe yiDynamos nge 2 ka nya ngeNsonto. Limpumela itsho ukuba iMambas iqede imidlalo yayo isendaweni yesine nxa usuka ngaphansi kwengalane okutsho ukuba ilandela iMonomotapa, iTripple B kanye le Motor Action lazo ezigunyulwe esigaba saphezulu lonyaka. Sikhangele umdlalo wokugijima: Umncintiswano walonyaka owe Old Mutual Nkulumane Fun Run uqhutshelwe elokitshini leNkulumane ngeNsonto ekuseni njalo abanqobe kumjaho wamakhilomitha angamatshumi ngabathi uWirimai Juwao yena onqobe kucele labesifazane kanye lo Olivia Chitate yena onqobe kucele labesifazane. Bobabili laba bathole inkulungwane zamadola njengomvuzo wokunqoba kwabo. Lumncintiswano ungenwe ngabadlali abaphuma kuwo wonke amagumbi amane elizwe okugoqela ngitsho labantwana besikolo.